**2024/09/12//** **Pranešimas žiniasklaidai**

**„Avia Solutions Group“ avialinijos vykdys skrydžius JAV**

**„Avia Solutions Group“ priklausanti Slovakijos oro linijų bendrovė „AirExplore“ plečia savo veiklą už Atlanto – įmonei suteiktas svarbus JAV Transporto departamento leidimas, kuris leis avialinijų bendrovei vykdyti reguliarius ir užsakomuosius, keleivinius bei krovininius skrydžius į ir iš JAV.**

„JAV yra strategiškai svarbus regionas pasaulinei įmonės plėtrai, todėl gautas leidimas vykdyti skrydžius JAV – svarbus pasiekimas visai grupei“, – teigia „Avia Solutions Group“ generalinis direktorius Jonas Janukėnas.

2023-aisiais įsigyta Slovakijos oro linijų bendrovė ne tik pradeda veiklą JAV, bet ir sparčiai auga – per metus papildė savo turimą orlaivių parką 8 orlaiviais iki 17 – dabar jame 9 keleiviniai ir 8 krovininiai orlaiviai.

„Esame intensyvaus augimo etape prie kurio labai prisidėjo, kad pernai tapome lyderiaujančios aviacijos įmonių grupės dalimi. Tai mums leidžia augti ir plėstis daug greičiau“, – teigia „AirExplore“ generalinis direktorius Martin Štulajter.

2010-aisiais įkurta „AirExplore“ yra didžiausia Slovakijos oro linijų bendrovė, kurios klientai – tokios kompanijos kaip „Ryanair“, „Condor“, „Norwegian Airlines“, „Air Peace“, „Aegan Airlines“. 2025 m. bendrovė planuoja persikelti į naują erdvų biurą Bratislavoje.

„Avia Solutions Group“ grupei taip pat priklauso tokios avialinijų bendrovė kaip „Smartlynx Airlines“, „Avion Express“, „KlasJet“ ir „BBN Indonesia“ ir kitos. Įmonių grupės planuose – įsteigti ar įsigyti dar keturias oro linijų bendroves įvairiose šalyse, tarp kurių – Brazilija, Tailandas, Filipinai, Malaizija.

Šiemet „Avia Solutions Group“ strateginiu plėtros konsultantu JAV ir visame pasaulyje tapo bendrovė „Impact Investments LLC“, kurios vykdantysis valdybos pirmininkas – buvęs JAV valstybės sekretorius Mike Pompeo.

**Apie „Avia Solutions Group“**

„Avia Solutions Group“ yra didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikiančių įmonių grupė, turinti 214 orlaivių parką. Grupei priklauso daugiau nei 100 įmonių, kurios teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 12 000 aukštos kvalifikacijos aviacijos profesionalų.

Daugiau informacijos: www.aviasg.com

**Kontaktai žiniasklaidai:**

Silvija Šileikė
Komunikacijos departamento direktorė
Avia Solutions Group
silvija.sileike@aviasg.com
+370 671 22697